**Lokalrådet for Kalvehave og Omegn**

inviterer til DIALOGMØDE mellem borgere og politikere **tirsdag den 10. marts 2015, kl. 19:00** i Viemose Forsamlingshus.

**Dagsorden:**

* Velkomst v/ formanden
* Valg af ordstyrer
* Præsentation af politikerne i Dialogudvalg 3
* Visioner, ønsker, forslag og spørgsmål fra borgerne:

1. Omklædningsskur ønskes ved den kommunale badebro ved Kalvehave Havn.
2. Hastighedsbegrænsning til 40 km/t ønskes på Kalvehave Havnevej.
3. Skilte ønskes ved rundkørslen i Kalvehave med angivelse af badestrand (badebro) + skiltning til Den Gule Stald på Kalvehave Havn samme sted.
4. Kystsikring ønskes ud for Strandstien, som fører til Viemose Skov - f.eks. ved at anlægge høfder.
5. Er det korrekt, at Vordingborg Kommune har planer om at fjerne toiletbygningen ved P-pladsen på Strandvej i Kalvehave? - I bekræftende fald, hvordan harmonerer det med kommunens intentioner om at give Kalvehave et ”løft” i attraktiv retning (bykvalitet, livskvalitet, øget bosætning og turisme) jf. det af Plan og Byg igangsatte projekt i 2015?
6. Lokalrådene er jo folkevalgte. Mener I politikere, at rådene har kvalifikationerne til at udarbejde lokale udviklingsplaner jf. LUP-konceptet på kommunens hjemmeside? En sådan arbejdsopgave kan evt. afskrække borgere fra at deltage i lokalrådenes arbejde.
7. I forskønnelsespuljen står der: ”Tilskud til etablering/reetablering af anlæg, hvor lokal- rådene eller andre grupperinger påtager sig den efterfølgende drift og vedligeholdelse” Skal lokalrådene ud med hakkejernet, hvis ”grupperingerne” efterfølgende ikke påtager sig drift og vedligeholdelse? Dette kan begrænse lysten til at involvere sig i projekter.
8. På dialogmødet i 2014 blev der foreslået en forhøjelse af det nuværende årlige tilskud til lokalrådene på 18.000 kr. Fra og med året 2015 foreslår Lokalrådet et tilskud på 25.000 kr. pr. år til hvert lokalråd.
9. Hvem har ”ejerskabet”, og dermed vedligeholdelsespligten, af rundkørslen i Kalvehave? Rundkørslen blev etableret af det daværende Storstrøms Amt i 2005 i samarbejde med det daværende ”Langebæk Kulturforum” og udsmykket som en kompasrose udstyret med fire kompaskoste - men nu ser den desværre lidt slidt og forsømt ud.
10. Hvordan har Vordingborg Kommune planlagt at håndtere den kommende tilflytning af flygtninge i Kalvehave? – Hvor mange kommer der? – Hvem er de? – Hvor skal de bo? – Hvor længe skal de bo her? – Er der planlagt et offentligt orienteringsmøde herom?

* Emner fra salen og debat.

**Alle borgere i lokalområdet er meget velkomne!**

Følg med på lokalrådets hjemmeside: www.kalvehavelokalråd.dk